પરંતુ મધ્ય 19મી સદીએ એવી લેખિકાઓ જોઈ કે જે સ્વયં સુંદર નહોતી ! પુરુષને આકર્ષી શકનાર સ્ત્રીસહજ ‘ફેમિનાઈન ટ્રેઈટ્સ’થી વંચિત આવી લેખિકાઓની આર્થિક સંકડામણ તેમને વૈભવી પરિવારોમાં ગવર્નેસ બનીને આત્મનિર્ભર બનવાનો રસ્તો બતાવી રહી હતી. દેખાવે અત્યંત સામાન્ય, પહેરવેશે સાવ સાદી-સીધી એવી આ સ્ત્રીઓએ જ્યારે કલમ હાથમાં લીધી ત્યારે તેમણે પોતાના જેવી જ નાયિકાઓનું જ સર્જન કર્યું, જેની કલ્પના તત્કાલીન વાચકે ક્યારેય કરી જ નહોતી !